SL Uradni list Evropske unije C 327/30

Tožba, vložena 15. septembra 2008 – Freistaat Sachsen in Land Sachsen-Anhalt proti Komisiji Evropskih skupnosti

(Zadeva T-396/08)

(2008/C 327/56)

Jezik postopka: nemščina

Stranke

Tožeči stranki: Freistaat Sachsen in Land Sachsen-Anhalt (zastopnika: T. Müller-Ibold in T. Graf, odvetnika)

Tožena stranka: Komisija Evropskih skupnosti

Predlogi tožečih strank

— Člen 1(1) Odločbe Komisije z dne 2. julija 2008 (C(2008) 3178 konč.) v postopku državne pomoči C 18/2007 naj se razglasi za ničnega; in

— Komisiji naj se naloži plačilo stroškov.

Tožbeni razlogi in bistvene trditve

S to ničnostno tožbo se izpodbija Odločbo Evropske komisije C(2008) 3178 konč. z dne 2. julija 2008 v postopku državne pomoči C 18/2007 v delu, v katerem je bila večina priglašenih državnih pomoči za usposabljanje, ki sta jih želela Freistaat Sachsen in Land Sachsen-Anhalt odobriti hitri kurirski službi podjetja DHL, razglašenih za nezdružljivih s skupnim trgom.

Freistaat Sachsen in Land Sachsen-Anhalt se sklicujeta zlasti na naslednje tožbene razloge:

Tožeči stranki najprej očitata, da je Komisija zavrnila večino prijavljenih pomoči, ker pomoči za usposabljanje za izvedbo zadevnih ukrepov usposabljanja naj ne bi bile „potrebne“. Komisija naj bi s tem, ko je v posameznih primerih uvedla splošno ocenjevanje potrebnosti kot predpostavko za dovolitev priglašene pomoči, kršila zavezujočo pravno veljavnost Uredbe (ES) 68/2001 (1) in načeli enakega obravnavanja in varstva zaupanja v pravo. Merila za ocenjevanje iz Uredbe naj bi bila zavezujoča tudi za pomoči, ki presegajo prag za izjemo.

S tem ko je Komisija odobritev priglašenih pomoči za usposabljanje pogojila z njihovo potrebnostjo, se je drugič tudi zato pravno zmotila, ker neupravičeno ni upoštevala pozitivnih tržnih eksternalij ukrepov usposabljanja, ki bi se naj spodbujali s priglašeno pomočjo za usposabljanje. Takšne tržne eksternalije bi že same po sebi zadostovale za utemeljitev združljivosti priglašenih pomoči za usposabljanje s skupnim trgom.

Komisija je tretjič neupravičeno sklepala, da ni potrebnega spodbujevalnega učinka pomoči za izbor lokacije. Dejansko naj bi bile pomoči za usposabljanje potrebne, ker naj bi jih bil DHL upošteval pri izbiri lokacije Leipzig/Halle in DHL drugače tam ne bi izvajal usposabljanja. Poleg tega naj bi bila trditev Komisije, da bi na drugih mogočih lokacijah nastali podobni stroški usposabljanja, neprimerna.

Komisija se je četrtič pri ocenjevanju potrebnosti sklicevala na nestrokovna merila. Komisija se je sklicevala predvsem na subjektivna merila, ki so presegala objektivno potrebnost. Poleg tega se je Komisija pri ocenjevanju sklicevala na zakonske predpise v zvezi z ukrepi usposabljanja, kar je postavilo države članice z zakonsko urejenim sistemom vsebin usposabljanja v bistveno slabši položaj.

Petič, izpodbijana Odločba ni bila zadostno obrazložena.

(1) Uredba Komisije (ES) št. 68/2001 z dne 12. januarja 2001 o uporabi členov 87 in 88 Pogodbe ES pri pomoči za usposabljanje UL L 10, 13.1.2001, str. 20; spremenjena z Uredbo Komisije (ES) št. 363/2004 z UL L 63, 28.2.2004, str. 20 in Uredbo Komisije (ES) št. 1976/2006 UL L 368, 23.12.2006, str. 85.